হেলেনা, প্রথম কনস্টান্টিনের মাতা
ফ্লাভিয়া জুলিয়া হেলেনা আউগুস্তা (সন্ত হেলেনা ও কনস্টান্টিনোপলের হেলেনা নামেও পরিচিত; আনু. ২৪৬/২৪৮ - আনু. ৩৩০) রোমান সাম্রাজ্যের অগাস্টা ও সম্রাজ্ঞী এবং মহান কনস্টান্টিনের মাতা। তিনি এশিয়া মাইনরের বিথিনিয়ার গ্রিক শহর দ্রেপাননে, যা পরবর্তীকালে তার সম্মানে হেলেনোপলিস নামে নামকরণ করা হয়, এক নিম্নবিত্ত পরিবারে জন্মগ্রহণ করেন। হেলেনা খ্রিস্টধর্মের ইতিহাসে একজন গুরুত্বপূর্ণ ব্যক্তিত্ব। তার জীবনের শেষভাগে তিনি সিরিয়া পালেস্তিনা ও জেরুসালেমে সফরে যান এবং প্রাচীন বিশ্বাস অনুসারে এই সময়ে তিনি আসল ক্রুশ আবিষ্কার করেন। পূর্বদেশীয় সনাতনপন্থী মণ্ডলী, ক্যাথলিক মণ্ডলী ও প্রাচ্য সনাতনপন্থী মণ্ডলী ও অ্যাংলিকান সম্প্রদায় তাকে সন্ত হিসেবে সম্মান করে এবং লুথারীয় মণ্ডলী তার স্মরণার্থে উৎসব করে।